CELEX: C2006/131/83
Language: el
Date: 2006-06-03 00:00:00
Title: Υπόθεση T-98/06: Προσφυγή που κατατέθηκε στις  28 Μαρτίου 2006  — Fédération nationale du Crédit agricole κατά Επιτροπής

3.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 131/44
            
         Προσφυγή που κατατέθηκε στις 28 Μαρτίου 2006 — Fédération nationale du Crédit agricole κατά Επιτροπής
   (Υπόθεση T-98/06)
   (2006/C 131/83)
   Γλώσσα διαδικασίας: η γαλλική
   Διάδικοι
   
      Προσφεύγουσα: Fédération nationale du Crédit agricole (Παρίσι, Γαλλία) (εκπρόσωποι: N. Lenoir, δικηγόρος, P.-A. Jeanneney, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση που εξέδωσε η Επιτροπή στις 21 Δεκεμβρίου 2005 στην υπόθεση Ν 531/2005 Γαλλία — Μέτρα συνδεόμενα με την ίδρυση και τη λειτουργία της Banque Postale·
            
         
               —
            
            
               να καταδικάσει την Επιτροπή σε όλα τα δικαστικά έξοδα.
            
         Ισχυρισμοί και κύρια επιχειρήματα
   Στις 26 Ιανουαρίου 2005, οι γαλλικές αρχές ενημέρωσαν την Επιτροπή για την απόφασή τους όπως οι τραπεζικές και ασφαλιστικές δραστηριότητες του La Poste ανατεθούν σε θυγατρική εταιρία (την Banque Postale), το 100 % της οποίας κατείχε αρχικά το La Poste. Στις 21 Ιουλίου 2005, η ασκήσασα την παρούσα προσφυγή απηύθυνε επίσημη καταγγελία στην Επιτροπή δυνάμει του άρθρου 20, παράγραφος 2, του κανονισμού (ΕΚ) 695/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 (νυν άρθρου 88) της Συνθήκης ΕΚ (1), επικαλουμένη τον ασύμβατο προς την κοινή αγορά χαρακτήρα των κρατικών ενισχύσεων που εγκρίθηκαν για την Banque Postale και αιτουμένη από την Επιτροπή να κινήσει την επίσημη διαδικασία έρευνας.
   Με απόφαση της 21ης Δεκεμβρίου 2005, η Επιτροπή έκρινε ότι η ανάθεση σε θυγατρική εταιρία των οικονομικών υπηρεσιών του La Poste δεν παρέχει οικονομικό πλεονέκτημα στην Banque Postale και ότι τα συνδεόμενα με την ίδρυση και τη λειτουργία της μέτρα δεν συνιστούν κρατικές ενισχύσεις υπό την έννοια του άρθρου 87, παράγραφος 1, ΕΚ. Πρόκειται για την προσβαλλομένη απόφαση.
   Προς στήριξη της προσφυγής της, η προσφεύγουσα προβάλλει τέσσερις λόγους, εκ των οποίων ο πρώτος αντλείται από την παράβαση της εξωτερικής νομιμότητας, ήτοι της παραβάσεως του κανονισμού 695/1999, καθόσον η Επιτροπή αποφάσισε να παραπεμφθούν σε μεταγενέστερη έρευνα ορισμένα μέτρα, και από την παράβαση του άρθρου 88, παράγραφος 2, ΕΚ, καθόσον αρνήθηκε να κινήσει την επίσημη διαδικασία έρευνας.
   Με τον δεύτερο λόγο της προσφυγής της, η προσφεύγουσα ισχυρίζεται ότι η Επιτροπή, αποφασίζοντας ότι τα συνδεόμενα με την ίδρυση και τη λειτουργία της Banque Postale μέτρα δεν συνιστούν κρατικές ενισχύσεις, υπέπεσε σε πολλά σφάλματα εκτιμήσεως που αφορούν, μεταξύ άλλων, τα οικονομικά πλεονεκτήματα που διατυπώθηκαν με την καταγγελία και ότι, συνεπώς, παρέβη τα άρθρα 87 και 88 ΕΚ.
   Με τον τρίτο λόγο της προσφυγής της, η προσφεύγουσα προσάπτει στην Επιτροπή ότι η προσβαλλομένη απόφαση πάσχει από παράβαση ουσιώδους τύπου λόγω, αφενός, του αναιτιολόγητου της αρνήσεως εξετάσεως των ουσιωδών αιτιάσεων που διατύπωσε η προσφεύγουσα με την καταγγελία της, και, αφετέρου, των αντιφατικών λόγων και της ανεπαρκούς αιτιολογίας όσον αφορά ορισμένα ειδικά σημεία που εξετάστηκαν με την απόφαση.
   Με τον τέταρτο λόγο της προσφυγής της, η προσφεύγουσα ισχυρίζεται ότι η Επιτροπή παρέβη τα άρθρα 43, 82 και 86 ΕΚ, καθόσον παρέλειψε να εκτιμήσει με την απόφασή της την προσβολή της ελευθερίας εγκαταστάσεως και του ελεύθερου ανταγωνισμού που απορρέει από τα μέτρα που συνδέονται με το αντικείμενο της κρατικής ενισχύσεως που προκύπτει από το βιβλιάριο καταθέσεων Α (livret A).
   
      (1)  ΕΕ L 83, σ. 1.